નવી દિલ્હીઃ વિખ્યાત નિર્માતા-દિગ્દર્શક સંજય લીલા ભણશાળીની વિવાદાસ્પદ ફિલ્મ ‘પદ્માવત’ની રિલીઝની પૂર્વસંધ્યાએ બુધવારે ગુજરાત સહિત ભારતભરમાં કેટલાંક રાજ્યોમાં ઠેર ઠેર વિરોધ પ્રદર્શન અને હિંસા સર્જાઈ હતી. ગુજરાત, મહારાષ્ટ્ર, રાજસ્થાન, ઉત્તર પ્રદેશ, દિલ્હી, નોઇડા, ગુડગાંવ, હરિયાણા, મધ્ય પ્રદેશમાં ક્ષત્રિય સંગઠનો દ્વારા ફિલ્મની રિલીઝ સામે વ્યાપક વિરોધ થયો છે. ગુજરાત, નવી દિલ્હી, હરિયાણા, મધ્ય પ્રદેશ, રાજસ્થાન, જમ્મુ-કાશ્મીર સહિતનાં રાજ્યોમાં રસ્તા રોકો, પથ્થરમારો, આગ ચાંપવાની ઘટનાઓ બની હતી. જમ્મુમાં થિયેટરમાં ભારે તોડફોડ પછી આગચંપી કરાઈ હતી. લખનૌમાં મોલ અને થિયેટરમાં તોડફોડ થઈ હતી. ગોરખપુરમાં હિંસાત્મક વિરોધના કારણે ફિલ્મ રિલીઝ કરવામાં આવી નથી. મહારષ્ટ્રમાં કરણી સેનાના 100થી વધુ કાર્યકરોની ધરપકડ થઈ છે. મલ્ટિપ્લેકસ થિયેટર એસોસિયેશને, રાજસ્થાન, હરિયાણા, ઉત્તર પ્રદેશ અને મહારાષ્ટ્રમાં ફિલ્મ ન દર્શાવવા જાહેરાત કરી છે. સંબંધિત રાજ્ય સરકારોએ થિયેટરો, મોલ સહિતનાં જાહેર સ્થળોએ સુરક્ષા વધારી છે. સુપ્રીમ કોર્ટે મંગળવારે રાજસ્થાન અને મધ્ય પ્રદેશ સરકારે કરેલી ફિલ્મની રિલીઝને રોકવાની પિટિશન ફગાવી દીધી હતી. આ પછી ક્ષત્રિય સંગઠનોએ તેમનો વિરોધ વ્યાપક કર્યો છે. રાજસ્થાનની કરણી સેનાએ ફિલ્મ રિલીઝ ન કરવા માટે પડકાર ફેંકી ધમકી આપી છે કે જો કોઈ હિંસા થશે તો તેમની જવાબદારી રહેશે નહિ. પોલીસે વિવિધ રાજ્યોમાં કરણી સેનાના માનવામાં આવતા કેટલાક કાર્યકરો-સભ્યોની અટકાયત કરી છે.